CELEX: 32012D0790
Language: sk
Date: 2012-12-14 00:00:00
Title: 2012/790/EÚ: Vykonávacie rozhodnutie Komisie zo 14. decembra 2012 na účely rozhodnutia Rady 2009/470/ES, pokiaľ ide o finančnú pomoc Únie pre referenčné laboratórium EÚ na testovanie rezíduí od 1. januára do 31. decembra 2012 [oznámené pod číslom C(2012) 9286]

18.12.2012   
            
            
               SK
            
            
               Úradný vestník Európskej únie
            
            
               L 348/28
            
         VYKONÁVACIE ROZHODNUTIE KOMISIE
   zo 14. decembra 2012
   na účely rozhodnutia Rady 2009/470/ES, pokiaľ ide o finančnú pomoc Únie pre referenčné laboratórium EÚ na testovanie rezíduí od 1. januára do 31. decembra 2012
   [oznámené pod číslom C(2012) 9286]
   (Iba holandské znenie je autentické)
   (2012/790/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 31 ods. 1 a 2,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2), a najmä jeho článok 32 ods. 7,
   keďže:
   
               (1)
            
            
               Referenčným laboratóriám Európskej únie možno v súlade s článkom 31 rozhodnutia 2009/470/ES poskytnúť finančnú pomoc Únie.
            
         
               (2)
            
            
               V súlade s článkom 75 nariadenia Rady (ES, Euratom) č. 1605/2002 (3) (ďalej len „nariadenie o rozpočtových pravidlách“) a článkom 90 ods. 1 nariadenia Komisie (ES, Euratom) č. 2342/2002 (4) (ďalej len „vykonávacie predpisy“) viazaniu výdavkov z rozpočtu EÚ musí predchádzať rozhodnutie o financovaní, v ktorom sa stanovia hlavné prvky opatrenia spojeného s výdavkami a ktoré prijme inštitúcia alebo orgány, na ktoré inštitúcia delegovala právomoci.
            
         
               (3)
            
            
               Vo vykonávacom nariadení Komisie (EÚ) č. 926/2011 z 12. septembra 2011 na účely rozhodnutia Rady 2009/470/ES, pokiaľ ide o finančnú pomoc Únie pre referenčné laboratóriá EÚ pre krmivá a potraviny a odvetvie zdravia zvierat (5), sa stanovuje, že finančná pomoc Únie sa má poskytnúť pod podmienkou, že schválené pracovné programy sa účinne realizujú a že príjemcovia poskytujú všetky potrebné informácie v rámci určitých časových lehôt.
            
         
               (4)
            
            
               Inštitút pre bezpečnosť potravín v holandskom Wageningene (ďalej len „RIKILT“) bol nariadením Komisie (EÚ) č. 563/2012 z 27. júna 2012, ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004, pokiaľ ide o zoznam referenčných laboratórií EÚ (6), určený za referenčné laboratórium EÚ na testovanie rezíduí, a to so spätnou účinnosťou od 1. januára 2012.
            
         
               (5)
            
            
               V septembri 2011 RIKILT v rámci svojej kandidatúry predložil predbežný pracovný program na rok 2012. Po svojom určení RIKILT postúpil aktualizovaný pracovný program a príslušné odhady rozpočtu. Komisia posúdila a schválila aktualizovaný pracovný program a príslušné odhady rozpočtu, ktoré na rok 2012 predložili referenčné laboratóriá Európskej únie.
            
         
               (6)
            
            
               Pracovný program sa vykonáva od 1. januára 2012. Financovanie je preto potrebné od 1. januára 2012.
            
         
               (7)
            
            
               Keďže je pracovný plán na rok 2012 dostatočne podrobným rámcom v zmysle článku 90 ods. 2 a 3 vykonávacích predpisov, súčasné rozhodnutie predstavuje rozhodnutie o financovaní.
            
         
               (8)
            
            
               Určeným referenčným laboratóriám Európskej únie by sa preto mala poskytnúť finančná pomoc Únie s cieľom spolufinancovať ich činnosti spojené s výkonom funkcií a povinností stanovených v článku 32 nariadenia (ES) č. 882/2004. Finančná pomoc Únie by sa mala poskytnúť vo výške 100 % oprávnených nákladov, ako je to stanovené vo vykonávacom nariadení Komisie (EÚ) č. 926/2011.
            
         
               (9)
            
            
               V súlade s článkom 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (7) sa programy zamerané na eradikáciu a kontrolu nákaz zvierat (veterinárne opatrenia) financujú z Európskeho poľnohospodárskeho a záručného fondu (EPZF). Okrem toho sa v článku 13 druhom odseku uvedeného nariadenia stanovuje, že v riadne odôvodnených výnimočných prípadoch sa výdavky týkajúce administratívnych a personálnych nákladov vzniknuté členským štátom a prijímateľom pomoci z EPZF v rámci opatrení a programov, ktoré patria do pôsobnosti rozhodnutia Rady 90/424/EHS z 26. júna 1990 o výdavkoch na veterinárnom úseku (8), hradia z fondu. Články 9, 36 a 37 nariadenia (ES) č. 1290/2005 sa uplatňujú na účely finančnej kontroly.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Pracovný program na rok 2012, ktorý predložil RIKILT – Inštitút pre bezpečnosť potravín, súčasť univerzity a výskumného strediska vo Wageningene (Wageningen University & Research Centre) dňa 27. septembra 2011, sa týmto schvaľuje.
   2.   Pokiaľ ide o testovanie rezíduí, Únia udeľuje finančnú pomoc RIKILT – Inštitútu pre bezpečnosť potravín, ktorý je súčasťou univerzity a výskumného strediska vo Wageningene. Laboratórium vykonáva funkcie a povinnosti stanovené v časti I bode 12a prílohy VII k nariadeniu (ES) č. 882/2004.
   3.   Finančná pomoc Únie predstavuje 100 % oprávnených nákladov, ako sú vymedzené vo vykonávacom nariadení (EÚ) č. 926/2011, ktoré uvedenému inštitútu vzniknú pri realizácii príslušného pracovného programu, a poskytne sa v maximálnej výške 470 000 EUR za obdobie od 1. januára do 31. decembra 2012, pričom z tejto sumy sa na organizáciu odborného seminára o testovaní rezíduí vyčlení maximálne 25 000 EUR.
   Článok 2
   Toto rozhodnutie je určené tomuto adresátovi: RIKILT – Inštitút pre bezpečnosť potravín, súčasť univerzity a výskumného strediska vo Wageningene, Akkermaalsbos 2, budova č. 123, 6708 WB Wageningen, Holandsko.
   
      V Bruseli 14. decembra 2012
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 165, 30.4.2004, s. 1.
   
      (3)  Ú. v. ES L 248, 16.9.2002, s. 1.
   
      (4)  Ú. v. ES L 357, 31.12.2002, s. 1.
   
      (5)  Ú. v. EÚ L 241, 17.9.2011, s. 2.
   
      (6)  Ú. v. EÚ L 168, 28.6.2012, s. 24.
   
      (7)  Ú. v. EÚ L 209, 11.8.2005, s. 1.
   
      (8)  Ú. v. ES L 224, 18.8.1990, s. 19.